GFPT:กำไร 4Q59 แข็งแกร่งต่อเนื่องแนะนำ”ซื้อ”ราคาเป้าหมาย 17.4 บาท
GFPT: กำไร 4Q59 แข็งแกร่งต่อเนื่องแนะนำ"ซื้อ"ราคาเป้าหมาย 17.4 บาท
20 ธ.ค. 2559

บล.ดีบีเอส วิคเคอร์ส ระบุในบทวิเคราะห์วันนี้(20 ธ.ค.) ว่า บริษัท จีเอฟพีที จำกัด (มหาชน) หรือ GFPT คาดการณ์กำไรสุทธิไตรมาส 4/59 จะแข็งแกร่ง โดยกำไรสุทธิอ่อนลงไม่มากจากไตรมาส 3/59ที่ 496 ล้านบาท ซึ่งเป็นช่วง High season ของธุรกิจบริษัท เนื่องจากการส่งออกอยู่ในระดับสูง และราคาวัตถุดิบอาหารสัตว์ที่ต่ำลงทำให้มาร์จิ้นอยู่ในเกณฑ์สูง
คาดการณ์ว่าอัตรากำไรขั้นต้นในไตรมาสนี้จะอ่อนกว่าช่วง ไตรมาส 3/59 ซึ่งอยู่ที่ 17% เพียงเล็กน้อย ด้านยอดขายจะชะลอตัวลงเพราะผ่านช่วง Peak ไปแล้ว และในเดือนธ.ค.มีวันหยุดยาวในเทศกาลคริสต์มาส ทำให้การส่งออกจะน้อยลงไป ประมาณการกำไรสุทธิไตรมาส 4 ปีนี้ไว้ที่ 456 ล้านบาท เติบโต 3% แต่อ่อนลง 8%QoQ (ซึ่งดีกว่าที่เราคาดการณ์ไว้ก่อนหน้านี้ 20%)
ระยะยาวเติบโตได้ต่อเนื่อง บริษัทยังคงเดินหน้าขยายกำลังการผลิตในส่วนฟาร์มและโรงเชือดตามแผน เพื่อรองรับอุปสงค์ที่เพิ่มขึ้นทั้งในส่วนของ GFPT, McKey และ GFN โดยในส่วนของ McKey จะสร้างโรงงานใหม่เพิ่มอีก 1 แห่ง กำลังการผลิต 1,000 ตัน/เดือน (ปัจจุบันมีอยู่ 2,000-2,400 ตัน/เดือน) เริ่มก่อสร้างก.ย.59 คาดว่าจะแล้วเสร็จไตรมาส4/60
ส่วนของ GFN จะเพิ่มสายการผลิตปรุงสุกสายที่ 5 ทำให้มีกำลังการผลิตเพิ่ม 400 ตัน/เดือน (จากปัจจุบันมีกำลังการผลิตปรุงสุก 1,600-1,800 ตัน/เดือน) คาดว่าจะเริ่มผลิตได้ในกลางปี 60 ซึ่งเหล่านี้ทำให้ผลประกอบการปี 61 จะขยายตัวได้ดี ถ้าราคาวัตถุดิบอาหารสัตว์ไม่ปรับขึ้นแรงมาก และไม่ประสบปัญหาอุปทานล้นเกินอย่างมาก
แนะนำซื้อปรับเพิ่มคาดการณ์กำไรสุทธิปี 59-60 ขึ้น 5% และ 6% เป็น 1.61 พันล้านบาท (+35%YoY) และ 1.68 พันล้านบาท (+5%YoY) สะท้อนอัตรากำไรขั้นต้นที่มีแนวโน้มดีกว่าคาด ปรับราคาพื้นฐานปี 2560 ขึ้นเป็น 17.40 บาท โดยอิงกับ P/E ปี 60 ที่ 13 เท่า ปัจจัยเสี่ยงหลัก คือ ระยะเวลาการเลี้ยงไก่ที่ไม่นาน (ประมาณ 40 วัน/ครอป) ทำให้เกิดภาวะอุปทานล้นเกินได้ง่าย, การเร่งขยายกำลังการผลิตของผู้ประกอบการรายใหญ่, ความผันผวนของราคากากถั่วเหลืองและข้าวโพดเลี้ยงสัตว์ และโรคระบาด แนะนำ”ซื้อ”ราคาเป้าหมาย 17.4 บาท  